CELEX: 32022D0013
Language: sk
Date: 2021-12-02 00:00:00
Title: Rozhodnutie Rady (EÚ) 2022/13 z 2. decembra 2021 o pozícii, ktorá sa má v mene Európskej únie zaujať na 22. zasadnutí zmluvných strán Dohovoru o ochrane morského prostredia a pobrežných oblastí Stredozemného mora (Barcelonský dohovor) a jeho protokolov, pokiaľ ide o prijatie rozhodnutia o zmene regionálneho plánu o nakladaní s morským odpadom v Stredozemnom mori na základe článku 15 Protokolu o ochrane Stredozemného mora pred znečisťovaním zo zdrojov a činností na pevnine (protokol o ZZP)

7.1.2022   
               
               
                  SK
               
               
                  Úradný vestník Európskej únie
               
               
                  L 4/12
               
            
         ROZHODNUTIE RADY (EÚ) 2022/13
         z 2. decembra 2021
         o pozícii, ktorá sa má v mene Európskej únie zaujať na 22. zasadnutí zmluvných strán Dohovoru o ochrane morského prostredia a pobrežných oblastí Stredozemného mora (Barcelonský dohovor) a jeho protokolov, pokiaľ ide o prijatie rozhodnutia o zmene regionálneho plánu o nakladaní s morským odpadom v Stredozemnom mori na základe článku 15 Protokolu o ochrane Stredozemného mora pred znečisťovaním zo zdrojov a činností na pevnine (protokol o ZZP)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 192 ods. 1 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Zmenený Protokol k Dohovoru o ochrane morského prostredia a pobrežných oblastí Stredozemného mora (ďalej len „Barcelonský dohovor“) o ochrane Stredozemného mora pred znečisťovaním zo zdrojov a činností na pevnine (ďalej len „protokol o ZZP“) bol uzavretý Úniou rozhodnutím Rady 1999/801/ES (1) a nadobudol platnosť 11. mája 2008.
                  
               
                     (2)
                  
                  
                     Podľa článku 15 ods. 1 protokolu o ZZP má zasadnutie zmluvných strán Barcelonského dohovoru a jeho protokolov prijať regionálne akčné plány obsahujúce opatrenia a časový harmonogram ich vykonávania.
                  
               
                     (3)
                  
                  
                     Zmluvné strany Barcelonského dohovoru a jeho protokolov majú na svojom 22. zasadnutí, ktoré sa bude konať od 7. do 10. decembra 2021, prijať na základe článku 15 protokolu o ZZP rozhodnutie (ďalej len „rozhodnutie zmluvných strán“) o zmene regionálneho plánu o nakladaní s morským odpadom v Stredozemnom mori (ďalej len „regionálny plán“). Rozhodnutie zmluvných strán bude obsahovať nové vymedzenia pojmov a rozšíri rozsah pôsobnosti opatrení v štyroch kľúčových oblastiach (hospodárske nástroje, obehové hospodárstvo plastov, zdroje morského odpadu na pevnine a zdroje morského odpadu na moriach).
                  
               
                     (4)
                  
                  
                     Rozhodnutie zmluvných strán sa týka ochrany životného prostredia, ktorá podľa článku 4 ods. 2 písm. e) zmluvy patrí do spoločnej právomoci Únie a jej členských štátov. Rozhodnutie zmluvných strán nepatrí do oblasti, ktorá by bola vo veľkej miere upravená pravidlami Únie týkajúcimi sa takejto ochrany. Únia nemá v úmysle využiť možnosť vykonávať svoju vonkajšiu právomoc v oblastiach, na ktoré sa vzťahuje rozhodnutie zmluvných strán, v súvislosti s ktorými ešte nevykonala svoju právomoc na vnútornej úrovni.
                  
               
                     (5)
                  
                  
                     Je vhodné stanoviť pozíciu, ktorá sa má v mene Únie zaujať na zasadnutí zmluvných strán Barcelonského dohovoru a jeho protokolov, keďže rozhodnutie zmluvných strán sa týka prijatia zmien regionálneho plánu, ktorý bude podľa článku 15 ods. 3 protokolu o ZZP pre Úniu záväzný.
                  
               
                     (6)
                  
                  
                     Vzhľadom na to, že pripravované zmeny regionálneho plánu sú v súlade s ambíciou Únie znížiť znečistenie a zlepšiť ochranu životného prostredia, Únia by mala podporiť prijatie rozhodnutia zmluvných strán,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na 22. zasadnutí zmluvných strán Barcelonského dohovoru a jeho protokolov, je podporiť prijatie rozhodnutia o zmene regionálneho plánu o nakladaní s morským odpadom v Stredozemnom mori na základe článku 15 Protokolu o ochrane Stredozemného mora pred znečisťovaním zo zdrojov a činností na pevnine.
         
         
            Článok 2
            Vzhľadom na vývoj na 22. zasadnutí zmluvných strán Barcelonského dohovoru a jeho protokolov môžu zástupcovia Únie po konzultácii s členskými štátmi počas koordinačných zasadnutí na mieste odsúhlasiť spresnenie pozície uvedenej v článku 1 bez ďalšieho rozhodnutia Rady.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 2. decembra
            
               
                  Za Radu
               
               
                  predseda
               
               J. VRTOVEC
            
         
         
            (1)  Rozhodnutie Rady 1999/801/ES z 22. októbra 1999 o prijatí zmien a doplnkov Protokolu o ochrane Stredozemného mora pred znečisťovaním z pozemných zdrojov (Barcelonský dohovor) (Ú. v. ES L 322, 14.12.1999, s. 18).